## Obvezatne upute broj VIII - o načinu glasovanja birača - osoba s invaliditetom, nepismenih birača te birača koji ne mogu pristupiti na biračko mjesto

### NN 128/2011 (11.11.2011.), Obvezatne upute broj VIII - o načinu glasovanja birača - osoba s invaliditetom, nepismenih birača te birača koji ne mogu pristupiti na biračko mjesto

DRŽAVNO IZBORNO POVJERENSTVO REPUBLIKE HRVATSKE

2570

Na temelju članka 56. točka 3. Zakona o izborima zastupnika u Hrvatski sabor (»Narodne novine«, broj 120/11 – pročišćeni tekst, dalje: Zakon) Državno izborno povjerenstvo Republike Hrvatske propisuje

OBVEZATNE UPUTE BROJ VIII

O NAČINU GLASOVANJA BIRAČA – OSOBA S INVALIDITETOM, NEPISMENIH BIRAČA TE BIRAČA KOJI NE MOGU PRISTUPITI NA BIRAČKO MJESTO

1. Glasovanje se obavlja osobno.

Iznimno, birač koji s obzirom na postojanje invaliditeta (oštećenje vida, oštećenje gornjih ekstremiteta ili drugih oštećenja koja mu onemogućavaju samostalno glasovanje) ili zbog toga što nije pismen, ne bi mogao samostalno glasovati, može doći na biračko mjesto s drugom pismenom osobom koja će po njegovoj ovlasti i uputi zaokružiti redni broj ispred naziva liste odnosno ispred imena kandidata za koje birač glasuje.

2. Kad birač zbog teže bolesti, nemoći, ili s obzirom na postojanje invaliditeta, ne može pristupiti na biračko mjesto (jer je bolestan kod kuće, osoba s invaliditetom ili nepokretna osoba i sl.), a izrazi želju glasovati, obavijestit će o tome birački odbor koji će mu omogućiti glasovanje.

Kada je birački odbor pravovremeno obaviješten da birač želi glasovati, tom će biraču birački odbor omogućiti glasovanje samo u slučaju ako je birač dostupan biračkom odboru te ako birački odbor ocijeni da će takvo glasovanje moći provesti bez ometanja glasovanja na biračkom mjestu.

U tu svrhu predsjednik biračkog odbora odredit će najmanje dva člana ili zamjenika člana biračkog odbora koji će posjetiti birača u mjestu gdje se nalazi.

Ako birački odbor uvidom u izvadak iz popisa birača, za tog birača utvrdi da je pripadnik nacionalne manjine, članovi biračkog odbora koji su određeni da ga posjete obvezatno će ponijeti glasački listić za jednu od I.-X. izborne jedinice prema mjestu prebivališta tog birača, te glasački listić za XII. izbornu jedinicu sukladno njegovoj nacionalnoj pripadnosti.

Članovi biračkog odbora će birača, kojeg posjećuju u mjestu gdje se nalazi, uputiti da ima pravo glasovati za kandidata/kandidate nacionalne/nacionalnih manjina u XII. izbornoj jedinici ili za listu izborne jedinice (I.-X. izborne jedinice) prema mjestu njegovog prebivališta. Potom će članovi biračkog odbora tom biraču, prema njegovom izboru, dati odgovarajući listić i omogućiti mu glasovanje, vodeći računa o tajnosti glasovanja.

Pri tome će birač nakon glasovanja sam presaviti glasački listić, staviti ga u zasebnu omotnicu (kuvertu) i zatvoriti je u prisutnosti članova biračkog odbora.

Članovi biračkog odbora će po povratku na biračko mjesto, pred ostalim članovima biračkog odbora, otvoriti omotnicu (kuvertu) te će bez pregledavanja presavijenog glasačkog listića isti (presavijen) ubaciti u odgovarajuću glasačku kutiju, a neiskorišteni glasački listić vratiti na biračko mjesto gdje se nalaze ostali neiskorišteni glasački listići.

Predsjednik biračkog odbora ili osoba koju on odredi, dužan je na izvatku iz popisa birača zaokružiti redni broj ispred imena birača koji je glasovao na opisani način.

Ako je birač – pripadnik nacionalne manjine izjavio da želi glasovati za listu izborne jedinice tada će ga po povratku članova biračkog odbora, predsjednik biračkog odbora ili osoba koju on odredi ispisati iz izvatka iz popisa birača za glasovanje pripadnika nacionalne/ih manjine/a tako da precrta ime i prezime birača, te ga potom upisati sa svim podacima u izvadak iz popisa birača za glasovanje za liste izborne jedinice.

3. Kad biračko mjesto, pored svih nastojanja da se osigura pristupačnost osobama s invaliditetom, ne zadovoljava zahtjeve pristupačnosti osobama s invaliditetom, a birač – osoba s invaliditetom dođe ispred biračkog mjesta i izrazi želju glasovati, predsjednik biračkog odbora odredit će dva člana biračkog odbora i uputiti ih da ispred biračkog mjesta omoguće biraču – osobi s invaliditetom glasovanje na način predviđen u t. 2. ovih Obvezatnih uputa te će oni postupiti u skladu s istima.

4. Glasovanje birača iz točke 1. – 3. ovih Obvezatnih uputa posebno će se poimenično navesti u zapisniku o radu biračkog odbora.

5. Ove Obvezatne upute stupaju na snagu danom objave u »Narodnim novinama«.

Klasa: 013-03/11-02/08

Urbroj: 507-11-01

Zagreb, 10. studenoga 2011.

Predsjednik
Branko Hrvatin, dipl. iur., v. r.

Uputa, NN 128/2011-2570